**Záportározó műszaki leírás**

A záportározó és annak műtárgyai a Pilisvörösvár 6285 és 6227/2 hrsz-ú ingatlanokon kerülnek elhelyezésre

A tervezett záportározó medence által igénybevett terület közel 11.000 m2. Jelen pillanatban a meglévő megjelölt 6227/2 hrsz-ú ingatlanon lévő rendezetlen „meglévő tározó” teret, a 6228 hrsz. út alatti csőátereszen keresztül érkező vízmennyiség táplálja, mely vízmennyiség a 6284-6285 hrsz. ingatlanokon keresztül érkezik az Őrhegy felől. A 6227/2 hrsz. ingatlanra betervezett T1 jelű záportározó, ezen fenti csőátereszen, tervezett átépítését követően, érkező vízmennyiség táplálja. A záportározó részeként, három pontjában kombinált műtárgyak épülnek, melyek feladata a víz átfolyásának koordinálása, szabályozása. A T1 jelű tározóból kifolyó vízmennyiség a MÁV viadukt alatti meglévő burkolt árokba folyik, a betervezett FÁ-4 jelű burkolt árok segítségével.

A T1 jelű záportározó medencét két oldalról tervezett földgátak zárják le, az utak felöli oldalait, rekonstruálandó, meglévő bevágások földrézsűk határolják. A záportározó medence kazettás kialakítású, közel a felében kettéválasztott, mely kettéválasztás földgáttal történik. Ezáltal két szinten kialakuló vízszinttel (alsó max. vízszint, felső max. vízszint) rendelkező két tározótér alakult ki. A T1 jelű záportározó medencéből történő kicsatlakozásnál (záró gátnál), a két medencét elválasztó földgátnál, és a 6285 hrsz. terület felől érkező csapadékvíz becsatlakozó pontjában, 14 – 15 – 16 jellel kombinált műtárgyak tervezettek, melyek biztosítják a tározó medence töltését, a csapadékvíz továbbvezetését, majd kivezetését, mely műtárgyak egyben szabályozzák, koordinálják a vízmozgás időbeli lefolyását, biztosítva a havária helyzetek elkerülését.

A tervezett T1 jelű záportározó medence három területet érint:

**6227/2 hrsz.** területet, ami a tározó medencét foglalja magába,

**6285 hrsz.** területet, ahol a 16. jelű műtárgy egy része kerül elhelyezésre

**6228 hrsz.** területet (közút), a tervezett 16. jelű műtárgy áteresze keresztezi.

A tervezett záportározó tengelyében elhelyezett árok a tározó medence teljes leürítését szolgálja, a nyomvonalán elhelyezett kombinált műtárgyak segítségével. Az árok teljes hosszban 3 ‰ lejtésben kialakított, nyomvonala alkotja a tározó földmedence mélyvonalát. A tározó medence fenék kialakításának szintbeli elrendezését ennek a mélyvonalnak a szintjei határozták meg. A fenékkialakítás ezen mélyvonal felé mutató, 3% keresztirányú esésekkel kerül kialakításra. Ezen műszaki paraméterek biztosítják, a tározó medence teljes leürítését, így esőmentes időszakokban kellemes pihenő parkként használható. A tározó medencét határoló bevágásokat és töltéseket határoló rézsűk tervezett hajlásszöge 6/4. A tervezett, töltések (gátak) felső koronaszélessége 2,00 m, a töltések terpesze változó, a terepszintek függvényeként. A kialakítandó töltések koronamagassága, az alsó tározó medencénél – felső tározó medencénél egyaránt, a tervezett max, vízszinttől 40 cm-el magasabbak.

A tervezett rézsű felületek, valamint a medence feneke humuszrétegre helyezett gyeptéglával kerülnek kialakításra.

A T1 jelű záportározó medencét földgát zárja le, valamint közel a közepén történő kettéválasztás, szintén egy földgáttal kialakított.

A meglévő rendezetlen „tározó” teret, a 6228 hrsz. út alatti csőátereszen keresztül érkező vízmennyiség tölti jelen pillanatban. Ezen áteresz a tervezés során áthelyezésre került, melynek műszaki paramétereit, induló pontjában és végpontjában elhelyezett elemek összességét tartalmazó 16 jelű műtárgy foglalja magába. Az áteresz végpontjában elhelyezett akna előtt, kőszórással ellátott felület kerül kialakításra, melynek tervezett lejt viszonyai biztosítják az ide érkező csapadékvíz összefolyását és bevezetését ezen tervezett aknába. Az aknából 3 db, 50 cm átmérőjű, egymás mellé fektetett cső alkotta áteresz indul a záportározó medence felé. Az átereszen átfolyó vízmennyiség a záportározóba kerül.

A záportározó közepén elhelyezett 40/40 méretű földárok burkolt szakaszához csatlakozik ezen új csőáteresz. Az árkon végig haladó vízmennyiség a középen elhelyezett gát alatt áthaladva (15 jelű műtárgy) folyik tovább. Majd csatlakozik a zárógátba beültetett a 14 jelű műtárgyhoz, ami a záportározót köti össze a tervezett FÁ-4 jelű burkolt árokkal.

A záportároló tengelyének hossz szelvényében, az elválasztó földgátnál, bukás tervezett, így a medence térfogata kettéosztott, a két medence, két féle max. vízszinttel rendelkezik.

Alsó medence max. szintje: 196,21 m.B.f.

Felső medence max. szintje 197,65 m.B.f.

A tervezett földmunka által határolt földmű tengelyében elhelyezett árok fölött, az árok két mélypontjában (a gátak közvetlen közelében), a kialakuló vízoszlop magassága mindkét helyen max, -1,30 m. A meghatározott max. vízszintek figyelembevételével a tárózható vízmennyiség közel 6500 m3.

**Együtt kell működnie az elektromos szolgáltatóval/kivitelezővel aki egy későbbi hálózatfelújításhoz a védőcsövet helyezi be a kivitelezés során.**